Sulat sa mga taga-Roma

Ang sulat sa mga taga-Roma o Sulat sa mga Romano ay isa sa mga aklat sa Bagong Tipan ng Bibliya, na naglalaman ng isang liham na isinulat ni San Pablong Alagad para sa mga Kristiyanong Romano.  Sa katunayan, ito ang ikaanim sa mga liham na isinulat ni San Pablo, na palaging inuuna sa pagkakabanghay dahil sa kahalagahan ng mga nilalaman at paksa: ang kabuuruan ng Kristiyanismo.  Sinasabing higit ito sa isang pangkaraniwang liham lamang kaya't mas itinuturing na isang pormal na kasulatang tumatalakay sa isang paksang pangteolohiya.  Isa itong sulating teolohikal na nakatuon sa mga payak ngunit mahahalagang katotohanan hinggil sa  Kristiyanismo at pamumuhay bilang Kristiyano.

 Panahon ng pagkakasulat 
Tinatayang nasulat ito noong mga 57 A.D. o 58 A.D.  Sinulat ito ni San Pablo mula sa Corinto, Gresya noong binalak niyang pumunta sa Espanya para magturo ng Kristiyanismo sa Kanlurang Mundo.  Pagkalipas ito ng ikatlo niyang paglalakbay na pampamamahayag ng Mabuting Balita ni Hesus.  Samakatuwid, pagkaraang maisakatapuran ang pagtatatag ng mga Simbahan (o  Parokya) sa Asya Menor, Masedonya, at Gresya.   

 Sanligang pangkasaysayan 

Pinaniniwalaang nadala ang simulain ng Kristiyanismo sa Roma sa pamamagitan ng mga taong nakarinig sa mga pagtuturo ni San Pedro noong tumungo ito sa Roma noong mga 42 A.D.  Kasunod ng pangyayaring ito ang pagdalaw ni San Pablo sa namamayani nang pamayanang Kristiyano sa Roma, hindi upang "magtatag sa tinatagan na" ng Kristiyanismo ni San Pedro (bagaman may paniniwala ring itinatag ito ng ibang mga misyonerong Kristiyanong hindi na napagalaman ang mga pangalan).  Ibig lamang tumulong ni San Pablo sa pagsugpo ng mga suliraning kinakaharap ng mga Romanong Kristiyano, at para pagtibayin ang kalooban ng mga mamamayang ito.  Kabilang sa mga suliranin ng mga Kristiyano ng Roma ang hindi pagkakaunawaan ng mga Kristiyanong Hudyo at mga Kristiyanong Romano (ang mga Kristiyanong hentil o Kristiyanong pagano): Idinidiin ng mga Kristiyanong Hudyo ang kahalagahan ng pagsunod sa Batas ni Moises, samantalang ipinipilit naman ng mga Kristiyanong Romano ang kahalagan ng Batas ni Kristo.

 Mga bahagi 
Naglalaman ang liham na ito ni San Pablo ng pagbati, pasasalamat, pagtalakay sa pangangailangang maligtas ng tao, ang gawaing pagliligtas ng Diyos, ang tungkulin ng bansang Hudyo sa mga balak ng Diyos, at ang pagtatapos na nagbibilin at nangagaral hinggil sa pagpapanatili ng ugaling Kristiyano at sa pagkakaisa ng mga Kristiyano.

Naririto ang balangkas ng sulat na ito:

 Paunang Salita (1, 1-17)
 Bahaging Dogmatiko (1, 18 - 11, 36)
 Bahaging Moral (12, 1 - 15, 13)
 Mga Huling Tagubilin (15, 14 - 16, 27)

Nagsasaad ang Bahaging Dogmatiko ng mga sumusunod: na kailangan ang pagsampalataya kay Kristo para makamit ang kaligtasan, ng pagtalakay hinggil sa kabanalan at kaligtasan sa pamamagitan ni Hesus, at ng mga bunga ng kaligtasan.  Naglalahad naman ang Bahaging Moral'' ng mga tungkulin ng mga Kristiyano sa kanilang kapwa, at mga tungkulin nila sa pamahalaan at sa lipunan.

Mga sanggunian

 Mga panlabas na kawing 
 Sulat sa mga Taga-Roma (Romans), mula sa Ang Dating Biblia (1905)
 Ang Sulat ni Pablo sa mga taga-Roma, Buong Bibliya sa wikang Tagalog, mula sa AngBiblia.net
 Mga Taga-Roma, Ang Salita ng Diyos (SND, 1998), Bibliyang Tagalog sa Internet (Bagong Tipan), BiblesInternational, BibleGateway.com

Kategorya:Bagong Tipan
Kategorya:Mga sulat ni San Pablo